**Cynthia Ann Birdsong-Hewlett** (født 15. desember 1939 i Camden i New Jersey), best kjent som **Cindy Birdsong**, er en soul-/rhythm-and-blues-sanger fra USA. Hun var med i The Supremes det meste av tida fra 1967 til 1976.

Birdsong var først med i gruppa *The Ordettes*, som etter hvert skifta navn til Patti LaBelle & the Bluebelles. De hadde suksess med sanger som «I Sold My Heart to the Junkman», «You'll Never Walk Alone» og «Down the Aisle».

I 1967 fikk Birdsong tilbud fra Motown-direktør Berry Gordy om å erstatte Florence Ballard i The Supremes. Ballard var på denne tida ustabil på grunn av intern uro i gruppa og stort alkoholforbruk. En periode var Birdsong stand-in ved tilfeller da Ballard ikke dukka opp eller kunne delta, og i juli blei utskiftninga gjort offisiell. Omtrent samtidig endra gruppa navn til *Diana Ross & the Supremes*.

Birdsong hadde en viss likhet med Ballard og passa dermed godt på sceneopptreder. Imidlertid er det mer sporadisk hun deltar på studioplater de første par åra. I denne perioden er det stort sett Diana Ross som er den faste deltakeren. Birdsong og Mary Wilson er i mange tilfeller bytta ut med andre korister, ofte Motowns faste backinggruppe, *The Andantes*.

I 1970 forlot Ross gruppa, og Jean Terrell kom inn som ny førstesanger. Navnet blei atter *The Supremes*, og Wilson og Birdsong fikk en noe mer framtredende plass.

Da Birdsong blei gravid, blei ho tidvis erstatta av Lynda Laurence, og i april 1972 blei skiftet offisielt. På slutten av 1973 skjedde det motsatte; Birdsong overtok for en gravid Laurence og var nå med til februar 1976.

Etter en ti år lang pause fra sangen gav Birdsong i 1987 ut solosingelen «Dancing Room». Hun spilte også inn flere andre sanger, men disse blei ikke utgitt.

I 1983 møttes Wilson, Ross og Birdsong i et tv-show i forbindelse med Motowns 25-årsjubileum. I en periode var Birdsong med i gruppa *Former Ladies of the Supremes* (sammen med Jean Terrell og Scherrie Payne). I 1999 sang hun igjen «You'll Never Walk Alone» med The Bluebelles, da de fikk en pris fra R&B Foundation. I 2004 opptrådte hun med Mary Wilson og Kelly Rowland (fra Destiny's Child) i en medley av Supremes-slagere i et tv-program samband med Motowns 45-årsjubileum.

Referanser
----------

1. ↑   Internet Movie Database, IMDb-nummer nm0083481, besøkt 20. juli 2016[Hentet fra Wikidata]
2. ↑  Colin Larkin: *The Encyclopedia of Popular Music*, Omnibus Press 2011, ISBN 9780857125958, side 732.
3. ↑  Rob Disilvestre: *Collectible Meals – Second Helping, Unlimited Publishing 2003, ISBN 9781588320957, side 57.*
4. ↑  Oversikt over Patti LaBelles plasseringer på Billboard, på nettstedet allmusic.com; besøkt 15. januar 2016.
5. ↑  Larkin, side 3282.
6. ↑  Mark Ribowsky: *The Supremes – A Saga of Motown Dreams, Success, and Betrayal*, Da Capo Press 2010, ISBN 9780306818738, side 284 ff.
7. ↑  Ribowsky, side 200 (bildetekst) og side 305.
8. ↑  Peter Benjaminson: *The Lost Supreme. The Life of Dreamgirl Florence Ballard*, Chicago Review Press 2009, ISBN 9781569763032, side 79 f.
9. ↑  «Diana Ross to leave Supremes, Ernie Terrell's sister added», i tidsskriftet *Jet* 6. november 1969, side 74–75.
10. ↑  Bob Gulla: *Icons of R&B and Soul. Smokey Robinson and the Miracles – The Temptations – The Supremes – Stevie Wonder*, Greenwood Publishing Group 2008, ISBN 9780313340468, side 305 f.
11. ↑  Larkin, side 3283.
12. ↑  Lionel C. Bascom (red): *Voices of the African American experience*, bind 3, Greenwood Press 2009, ISBN 9780313343537, side 679.
13. ↑  Gulla, side 306.
14. ↑  James Arena: *First Ladies of Disco. 32 Stars Discuss the Era and Their Singing Careers*, McFarland 2013, ISBN 9780786475810, side 168.
15. ↑  «Rhythm & Blues Foundation Holds 10th Awards Gala In California», i tidsskriftet *Jet* 22. mars 1999.
16. ↑  «Song Anniversary: The Supremes’ Stoned Love», på nettstedet examiner.com 13. oktober 2015; besøkt 15. januar 2016.

Eksterne lenker
---------------

* (en) Cindy Birdsong – kategori av bilder, video eller lyd på Commons Rediger på Wikidata
* (en) Cindy Birdsong på Internet Movie Database Rediger på Wikidata

* (en) Cindy Birdsong hos The Movie Database Rediger på Wikidata
* (en) Cindy Birdsong på Discogs Rediger på Wikidata

* (en) Cindy Birdsong på MusicBrainz Rediger på Wikidata

  


|  |  |
| --- | --- |
| Oppslagsverk/autoritetsdata | Encyclopædia Britannica **·** VIAF **·** LCCN **·** ISNI **·** BNF **·** BNF (data) **·** MusicBrainz **·** Discogs
 |